Nordjyllands Politi har fredag anholdt tre rumænere, der sigtes for at have begået en række tricktyverier.

Tre rumænske mænd, som menes at have begået en række tricktyverier i Nordjylland, er fredag blevet anholdt. Mændene er blevet anholdt på et hotel i Fredericia, oplyser Nordjyllands Politi. I samarbejde med tysk politi er en fjerde udenlandsk statsborger blevet anholdt. Politiet mener, at han kan sættes i forbindelse med de tre rumænere. - Denne person forventer vi bliver udleveret til strafforfølgning i Danmark,siger politikommissær Ole Jensen fra Nordjyllands Politi, som oplyser, at de anholdte er mellem 40 og 55 år. De tre rumænske mænd bliver sigtet for flere tricktyverier. Mændene har ifølge politiet afluret pinkoder til en række borgeres dankort, når de købte ind i butikker. - Herefter kontaktede tricktyvene borgeren og under påskud om hjælp til at finde vej, stjal de dankortet, der bagefter straks anvendes til at hæve betydelige beløb, forklarer politikommissær Ole Jensen. De tre anholdte fremstilles i grundlovsforhør ved Retten i Hjørring lørdag morgen.